Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Д. В. од Скопје, поднесена против Решение на Општина Центар, по предметот Барање за пристап до информации од јавен карактер, на ден 12.06.2025 година, го донесе следното

**Р Е Ш Е Н И Е**

1. Жалбата изјавена од Д. В. од Скопје, поднесена против Решение на Општина Центар бр.09-2075/6 од 15.05.2025 година, заведена во Агенцијата под бр.08-244 на 26.05.2025 година, по предметот Барање за пристап до информации од јавен карактер, **СЕ УВАЖУВА.**
2. **Решението на Имателот на информации бр.** **09-2075/6 од 15.05.2025** **година СЕ ПОНИШТУВА**
3. **Предметот се враќа на повторно постапување пред првостепениот орган.**
4. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Д. В. од Скопје, како што е наведено во Жалбата, на 30.04.2025 година поднела Барање за пристап до информации од јавен карактер до Општина Центар, со кое побарала по е-маил да и се достави електронски запис од следната информација:

„1. Од кој датум почнува работниот однос на Мирослав Богдановски во Општина Центар, на која позиција/кои позиции е вработен од почеток на тој работен однос до денес и колкав е износот одделно на нето е одделно на бруто приходот кој тој го прима како вработен во Општина Центар?

2. Кај колку и кај кои правни субјекти на територија на Општина Центар овластен инспектор за животна средина од Општина Центар наложил потпишување договор со овластени постаувачи за различни видови на отпад (комунален, стакло, пластика, хартија) од денот кога Мирослав Богдановки стапил во работен однос во Општина Центар до денес?

3. Кај колку и кај кои правни субјекти на територија на Општина Центар овластен инспектор за животна средина од Општина Центар наложил потпишување договор во овластени постапувачи за различни видови на отпад (комунален, стакло, пластика, хартија) од денот по трагедијата во Кочани на 16 март до денес?

4. Колку и кои правни субјекти на територија на Општина Центар имаат потпишано договор со овластени постапувачи за различни видови на отпад (комунален, стакло, пластика, хартија) до денес?“

Постапувајќи по ова Барање, Имателот на информации на 15.05.2025 година до Барателот доставил Решение со кое Барањето на Барателот се уважува. Во Решението е наведено: „..По претходно барање од страна на службеното лице за посредување на информации од јавен карактер од надлежниот Сектор се доставени бараните информации. Постапувајќи по барањето на странката и се дава пристап до бараните информации од Секторот за инспекциски работи...“. Во прилог го достави дописот Известување бр.11-2676/5 од 17.06.2025 година, во кое е наведено: „За спроведување на наледлежностите во областа на инспекциски надзор Општина Центар Скопје има формирано Сектор за инспекциски работи со кој раководи службеното лице Мирослав Богдановски на работно место раководител на сектор-главен инспектор....Во однос на Законот за животната средина сите правни субјекти согласно дејноста што ја вршат треба да поседуваат одобрен Елаборат за заштита на животна средина и доколку истите не се придружуваат до мерките и програмата наведени во елаборатот им се издава решение со инспекциска мерка во однос на отстранување на недостатоците во нивното работење. Сите правни субјекти кои што се на територијата на Општина Центар и се во надлежност на инспекцијата за животна средина ...Во однос на управувањето со отпадот, Овластените инспектори за животна средина постапуваат согласно законската регулатива, упатувајќи ги сите правни субјекти на законските обврски...Собирањето на комуналниот отпад на територија на Општина Центар, го спроведува ЈП „Комунална Хигиена“ Скопје. Во однос на сработени предмети ве упатуваме на сајтот на Општина Центар каде се објавени извештаи за работата на Секторот за иснпекциски надзор согласно закон“.

Незадоволен од наведеното Решение, Барателот на информации на 26.05.2025 година поднесе Жалба до Агенцијата, заведена во архивата на Агенцијата со бр.08-244. Во Жалбата е наведено: „...Во „одговорот“ што ми го доставија практично не ми се одговара на ниедно од прашањата. 1. Немам добиено никаков одговор колку е одделно нето, а колку бруто платата на инспекторот...2. Немам добиено никаков одговор на многу конкретните второ, трето и четврто прашање...3. Во „одговорот“ Општина Центар наместо да ми ги даде бараните информации, ме „упатува“ да ги разгледам нивните јавно објавени извештаи што е прекршување на член 21 став (2) од ЗСПИЈК. Во нивните јавно објавени извештаи кои не се ништо повеќе од површна статистика не се содржи ниедна од информациите кои ги барам со моето 2, 3 и 4 прашање.“

Агенцијата со електронски допис бр.08-244 од 26.05.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението на Имателот на информации се поништува и предметот го врати на повторно постапување пред првостепениот орган,** поради следното:

Агенцијата за заштита на правото на слободен пристап до информациите од јавен карактер утврди дека Имателот на информации делумно постапил по Барање за пристап до информации од јавен карактер, со тоа што донел Решение бр. 09-2075/6 од 15.05.2025 година, но не му ги достави во целост сите побарани информации на начин и во форма наведени во Барањето.

Согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“ и согласно член 10 став 1 алинеја 1, 8, 15 и 22 од истиот Закон, е должен да ја информира јавноста со објавување на податоци од негова надлежност, и други информации кои произлегуваат од надлежноста и работата на имателот на информацијата. Со давање на бараните податоци нема да настане штета за Имателот на информации. Со давање на бараните информации ќе се обезбеди поголема транспарентност и отчетност на работата на Имателот на информации, за начинот на трошење на јавните пари, пари на граѓаните и ќе се овозможи остварување на јавниот интерес.

Во конкретниот случај, Имателот на информации на Барателот на информации не му ги доставил бараните информации на начин и во форма наведени во Барањето, со тоа што Имателот на информации го упатува Барателот на информации да ги добие информациите на веб страната на Имателот без да даде образложение за истото.

Доколку Имателот не е во можност да ги достави бараните информации на начин и во форма како што се наведени во Барањето, во тој случај е должен согласно одредбата од член 21 став (2) од горенаведениот закон, да ја даде информацијата ако како таква веќе постои во однапред пропишана форма и е достапна за јавноста, а во образложението на донесеното Решение ќе се произнесе за причините порди кои информацијата ја дава во поинаква форма од бараната.

Поради наведеното, Имателот на информации е должен одново да го разгледа Барањето, да постапи согласно одредбите од Законот за слободен пристап до информации од јавен карактер и да му ја достави бараните информации, на начин и во форма наведени во Барањето.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**